২০২৪ কোপা আমেরিকা
২০২৪ কোপা আমেরিকা (ইংরেজি: 2024 Copa América) কনমেবল দ্বারা আয়োজিত চতুর্বার্ষিক আন্তর্জাতিক ফুটবল প্রতিযোগিতা কোপা আমেরিকার ৪৮তম আসরের চূড়ান্ত পর্ব, যেখানে দক্ষিণ আমেরিকান ফুটবল সংস্থা কনমেবলের অন্তর্ভুক্ত ১০টি জাতীয় ফুটবল দলের (পুরুষ) পাশাপাশি সর্বমোট ১৬টি দল প্রতিদ্বন্দ্বিতা করছিল। এই আসরটি ২০২৪ সালের ২০শে জুন হতে ১৪ই জুলাই পর্যন্ত কনকাকাফের সহ-আয়োজনে মার্কিন যুক্তরাষ্ট্রের ১৪টি শহরের ১৪টি মাঠে অনুষ্ঠিত হয়েছিল। মার্কিন যুক্তরাষ্ট্র ২০১৬ সালে কোপা আমেরিকার আসর আয়োজন করার পর দ্বিতীয়বারের মতো এই প্রতিযোগিতাটি আয়োজন করেছিল। এই আসরে অংশগ্রহণের মাধ্যমে কানাডা কোপা আমেরিকায় অভিষেক করেছিল। আর্জেন্টিনা ছিল কোপা আমেরিকার পূর্ববর্তী আসরের চ্যাম্পিয়ন এবং তারা ফাইনালে অতিরিক্ত সময়ের পরে কলম্বিয়াকে ১–০ গোলের ব্যবধানে পরাজিত করে কোপা আমেরিকার ইতিহাসে ১৬তম বারের মতো শিরোপা জয়লাভ করেছিল, যা ম্যাচটি ২০২৪ সালের ১৪ জুলাই ফ্লোরিডার মায়ামি গার্ডেন্সের হার্ড রক স্টেডিয়ামে অনুষ্ঠিত হয়েছিল।